
R E P U B L I K A  E  S H Q I P Ë R I S Ë
KUVENDI
KOMISIONI PËR POLITIKËN E JASHTME

Dokument parlamentar


Tiranë, më 19 prill 2022 
[bookmark: _GoBack]
RAPORT
(Për dhënie mendimi)

PËR PROJEKTLIGJIN
“PËR RATIFIKIMIN E KONVENTËS TË KËSHILLIT TË EVROPËS “PËR AKSESIN NË DOKUMENTE ZYRTARE””


· HYRJE

Më datë 19 prill 2022 Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin “Për ratifikimin e konventës së Këshillit të Evropës “Për aksesin në dokumente zyrtare”, propozuar nga Këshilli i Ministrave.

Në mbledhjen e Komisionit për paraqitjen e projektligjit ishtin të pranishëm znj. Adea Pirdeni, Zëvendësministre e Drejtësisë dhe z. Besmir Beja, Drejtorit i Përgjithshëm i Drejtorisë së Kodifikimit dhe Harmonizimit të Legjislacionit.


I.	BAZA KUSHTETUESE E PROJEKTLIGJIT 

Propozimi i projektligjit që vjen si nismë ligjore nga Këshilli i Ministrave mbështetet në nenin 121 të Kushtetutës e në nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”, dhe është në përputhje me legjislacionin e brendshëm dhe atë ndërkombëtar.


II.	QËLLIMI DHE PËRMBAJTJA E PROJEKTLIGJIT
Nëpërmjet këtij projektligji synohet ratifikimi i konventës së Këshillit të Evropës “Për aksesin në dokumente zyrtare”, miratuar në parim me vendimin nr.1123, datë 30.12.2020, të Këshillit të Ministrave, “Për miratimin, në parim, të konventës së Këshillit të Evropës për aksesin në dokumente zyrtare”, nënshkruar më datë 28.1.2022.
Konventa në fjalë plotëson kuadrin ligjor të brendshëm për të drejtën e informimit duke e zgjeruar informacionin që mund të kërkohet nga autoritetet publike edhe në mundësinë e aksesimit në dokumente zyrtare që ata prodhojnë në diferencë nga informacioni publik, që autoritetet publike janë të detyruar të publikojnë pa kërkesë.

III. 	EFEKTET FINANCIARE
Sa i takon efekteve financiare, sqarojmë se projektligji nuk shoqërohet me efekte financiare.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën znj. Adea Pirdeni, Zëvendësministre e Drejtësisë.
Znj. Pirdeni, bëri prezantimin e projektligjit duke theksuar, midis të tjerash, se Konventa, e nënshkruar në datën 18.6.2009, vendos standarde minimale që duhen zbatuar në shqyrtimin e kërkesave për qasje në dokumente zyrtare. Miratimi i këtij projektligji plotëson dhe zhvillon më tej kuadrin ligjor për të drejtën e informimit, e drejtë e cila sanksionohet në nenin 23 të Kushtetutës dhe ligjin nr.119/2014, “Për të drejtën e informimit”.
Kjo është në linjë edhe me trendin e përgjithshëm të shteteve anëtare të Këshillit të Evropës, të cilët janë të vendosur në ri-konfirmimin e krijimit të një kuadri ligjor për të garantuar të drejtën e informimit, duke e plotësuar edhe me dhënien e të drejtës për akses në dokumente zyrtare, e cila është gjithashtu një e drejtë kushtetuese në disa vende, sikurse edhe e drejta për informim.
Z. Blendi Klosi, në cilësinë e relatorit, duke falënderuar Zëvendësministren për prezantimin e detajuar, theksoi rëndësinë e nismës në kuadrin e përsosjes së legjislacionit dhe përqasjes së tij me atë evropian. Ai vlerësoi dhe punën e bërë nga Kuvendi përsa i përket transparencës parlamentare dhe ftoi Komisionin ta miratonin projektligjin.  
Znj. Mimi Kodheli, në përfundim të diskutimeve, shprehu mbështetjen e saj ndaj nismës dhe ftoi Komisionin për të votuar projektligjin unanimisht.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin  në parim,  nen për nen dhe në tërësi dhe pasi e miratoi atë me unanimitet u shpreh dakord për kalimin e këtij projektligji për miratim në seancë plenare.  

   RELATOR                                                                                             KRYETARE

 Blendi KLOSI                                                                                        Mimi KODHELI

